Mulig var det dårlig og upassende humor, men NRK brøt ikke god presseskikk ved å sende Trygdekontorets mye omtalte pornosketsj. Konklusjonen var enstemmig fra Pressens Faglige Utvalg (PFU).

– NRK må tåle kritikk

Samtidig var PFU opptatt av at NRK ikke bør misbruke sin makt i en konflikt mot enkeltpersoner.

– Vi ønsker å rekke en pekefinger til NRK med beskjed om at mediehuset må passe på at det er en forholdsmessig balanse, at man må kunne tåle kritikk og saklig adressere kritikk som måtte komme mot journalistikk eller annen virksomhet, sier Alf Bjarne Johnsen til NRK.

– Vi er opptatt av at NRK ikke bør misbruke sin makt i en konflikt mot en enkeltperson til å rulle over vedkommende med alle virkemidler som et mediehus har til rådighet. Vi finner at det lett kan skje, og kanskje NRK er på grensa til at det skjer i det tilfellet her også, sier Johnsen.

Artikkelen fortsetter under klippet.

PFU diskuterer kritikken av NRK Trygdekontoret mandag. Du trenger javascript for å se video. PFU diskuterer kritikken av NRK Trygdekontoret mandag.

– Forstår at hun opplever det ubehagelig

I april hadde Trygdekontorets sending tema krenkelse. Her ble det vist et mye omdiskutert innslag, der to skuespillere som forestilte Thomas Seltzer og Kari Jaquesson deltok i en pornosketsj. Kvinnefronten klaget denne inn for PFU.

Listen for å felle humor og forsøk på humor ligger høyt, men det må være lov å mene at sketsjen ikke var morsom, ble det sagt da saken ble behandlet mandag.

Under behandling mandag kom det frem at flere i utvalget forstå at Kari Jaquesson opplever det ubehagelig, men at det likevel er vanskelig å kalle det brudd på god presseskikk.

Artikkelen fortsetter under klippet.

Trygdekontorets pornosatire om tabuer i norsk offentlighet Du trenger javascript for å se video.

Mangel på folkeskikk

Mellom 600 og 700 klager kom inn på pornoinnslaget, som i juni også var oppe til vurdering i Kringkastingsrådet. De var sterkt kritisk. Flere påpekte at innslaget bar preg av mangel på folkeskikk og måtte oppfattes både som hevn mot Kari Jaquesson og som kvinnetrakassering.

Alle rådets medlemmer var enige om at NRK fortjener kritikk for å ha gjort det vanskelig for kvinner å delta i den offentlige debatten, og mange oppfatter sketsjen som hevn.

Underholdningsredaktør Charlo Halvorsen sa den gangen at programmet forsøker å si noe om grensene for krenkelse i 2015, tidvis på en morsom måte.

– Hevnaksjon

I juli klaget Kvinnefronten innslaget inn til PFU. Organisasjonen mener sketsjen bryter med punkt 4.1 i Vær varsom-plakaten som handler om å legge vekt på saklighet og omtanke i innhold og presentasjon, og at Thomas Seltzer med å sende denne sketsjen gjennomførte en hevnaksjon mot Kari Jaquesson.